EuroBench/eurobench-wiki-et-topics huggingface dataset:
Teema: Jalgpall
Libeeria jalgpallikoondis on Libeeria rahvuskoondis jalgpallis. Koondis on 2 korda (1996 ja 2002) kvalifitseerunud Aafrika rahvaste karikavõistlustele jalgpallis. Koondise liige George Weah valiti 1995. aasta FIFA aasta jalgpalluriks.
Teema: Mäed
Pico Bolívar on mägi Venezuelas Andides Sierra Nevada de Mérida mäeahelikus, Venezuela kõrgeim mäetipp. See on nimetatud Simón Bolívari järgi, kes oli Hispaania vastu peetud Ameerika vabadusvõitluse üks juhte. Territoriaalselt asub mägi Mérida osariigis. Pico Bolívari kõrgus on 4978 m. Selle silmapaistva Andide tipu kõrgust on ajaloo jooksul erinevatel aegadel hinnatud ja arvutatud. 1912. aastal näitas üks mõõtmine 5002 meetrit. 1928. aastal tuli veel üks arvutus 5007 meetrit, mis oli pikka aega ametlik kõrgus. 2002. aastal tehti uued GPS-mõõtmised andsid kõrguseks 4978,4 ±0,4 meetrit. Need õigemad leiud avaldati 2005. aastal. 1935. aastal tõusid esimestena mäe tippu Enrique Bourgoin, H. Márquez Molina ja Domingo Peña.
Teema: Linnud
Emu (Dromaius novaehollandiae) on kaasuarlaste sugukonda emu perekonda kuuluv lennuvõimetu lind. Emu kirjeldati esimest korda Uus-Hollandi kaasuarina Arthur Phillipi raamatus "Voyage to Botany Bay" ("Reis Botany Baysse"), mis ilmus 1789. Selle raamatu kaasautor oli linnuteadlane John Latham, kes seda lindu kirjeldas ja pani talle teadusliku nime, mis ladina keeles peaks tähendama 'kiirejalgne uushollandlane'. 1816 kirjeldas Louis Jean Pierre Vieillot taas emu, kasutades sealjuures kaht perekonnanime kirjapilti: kõigepealt Dromiceius ja mõni lehekülg hiljem Dromaius. Sellest ajast on vaieldud, kumb neist on õige. Grammatiliselt on õige Dromaius ja teine sisaldab nähtavasti kirjaviga, aga sellegipoolest sai emu tuntuks nime Dromiceius all. Viimasel ajal on hakatud seda perekonda taas nimetama Dromaius, muuhulgas teevad seda Austraalia valitsuse väljaanded, aga Dromiceius jääb paralleelnimeks. Kust tuleb sõna "emu", see pole täpselt teada. See pole austraalia aborigeenide sõna. Kõige tõenäolisemalt pärineb see araabia sõnast, mis tähistab suurt lindu. Seda sõna kasutasid portugali maadeavastajad, kirjeldades Austraalias ja Uus-Guineal elavaid kaasuare. Emu ühendatakse koos kaasuaridega kaasuarlaste sugukonda, omaette alamsugukonda, kuhu kuulub ainult üks liik. See pole alati nii olnud. Näiteks "Loomade elu" eraldab emu omaette emulaste sugukonda. Emusid kasvatatakse farmides nende liha, sulgede ja emuõli saamiseks.
Teema: Poliitikud
Maria Luís Casanova Morgado Dias de Albuquerque (sündinud 16. septembril 1967 Bragas) on Portugali poliitik. Aastatel 2013–2015 oli ta Portugali rahandusminister. Alates 1. detsembrist 2024 on ta Euroopa Komisjoni finantsteenuste ning hoiuste ja investeeringute liidu volinik von der Leyeni teises komisjonis.
Teema: Mäed
Orizaba mägi (hispaania keeles Pico de Orizaba, Citlaltépetl, nahua keeles Cītlaltepētl) on vulkaan Mehhikos. Orizaba on Mehhiko kõrgeim mägi. Ta asub Ida-Sierra Madres Sierra Madre de Oaxaca ahelikus. Ta jääb Mexicost umbes 200 ja osariigi keskusest Pueblast umbes 100 km itta. Tema kagujalamil asub Orizaba linn ja läänejalamil Ciudad Serdán. Tema kõrgus merepinnast on 5747 m. Orizaba mägi asub Puebla ja Veracruzi osariigi piiril. Orizaba oli Kolumbuse-eelsete indiaanlaste mütoloogias. Näiteks olmeekide müütides kandis Orizaba nime kotka vaim, kes selle vulkaani moodustas. Olmeegid uskusid, et Orizaba tipus tuleb sageli käia ja seal palvetada, et jumal ei vihastaks ega paiskaks oma raevu inimeste peale. Pole teada ühegi mäe tippu roninud tolleaegse inimese nime. Esimene eurooplane, kes Orizaba mäge põhjalikult uuris, oli Enrique Galeotti 1839, aga ta ei roninud mäe tippu. 1848, ajal, mil Mehhiko oli USA poolt okupeeritud, ronisid mäe tippu kaks USA sõjaväelast F. Maynard ja William Raynolds, saades esimesteks nimepidi teada olevateks inimesteks, kes mäe tipus käinud. Samal aastal jõudis mäe tippu ka Prantsusmaa maadeavastaja Alejandro Doignon. 16. detsembril 1936 lõi Mehhiko president Lázaro Cárdenas 197,5 km² suuruse rahvuspargi Orizaba mäe ümber. Vastav seadus kuulutati välja 4. jaanuaril 1937.
Teema: Poliitikud
Gustav Landauer (7. aprill 1870 Karlsruhe – 2. mai 1919 München) oli juudi päritolu Saksa publitsist ja ajakirjanik, anarhismi teoreetik ja patsifist. Landauer oli ka tõlkija, ta tõlkis William Shakespeare'i teoseid saksa keelde.
Teema: Linnud
Veelind on lind, kelle elutegevus on tihedas seoses veekogudega. Veelindude hulka kuuluvad pingviinid, hanelised, pelikanilised, kaurilised, pütilised, osa kurvitsalisi jne. Enamik veelinde on vee-eluks kohastunud. Nende varvastel võivad olla ujulestad, neil võib olla vastu keha liibuv jäik sulestik, mis soodustab ujumist, neil võib olla rohke udusulestik, mis vähendab keha jahtumist, neil võib olla suur päranipunääre, mille nõre kaitseb märgumise eest. Valdav osa veelinde sööb teisi veeloomi: limuseid, kalu ja mitmesuguseid vastseid. Mõnedki veelinnud hangivad toidu veekogu põhjast. Osa veelinde, näiteks kaurilised, ujub ja sukeldub hästi ning veepinnal ujudes istub nende keha sügaval vees. Seevastu osa neist, näiteks kajakad, ujub hästi, kuid ei sukeldu ja ujudes on nende keha peaaegu täielikult vee peal. Need veelinnud, kes tulevad maale ainult pesitsusajal, liiguvad seal vaevaliselt: roomates, jalgade ja tiibadega tõugates või taarudes. Nende jalad paiknevad kaugel taga. Paljud veelinnud moodustavad seltsinguid, mis mõnikord on nii suured, et neid kutsutakse linnulaatadeks. Külm- ja parasvöötmes on enamik veelinde rändlinnud. Veelindude eluiga on suhteliselt pikk, eriti kui värvulistega võrrelda. Näiteks järvekaur võib elada kuni 27 ja kühmnokk-luik kuni 25 aastat vanaks. Veelinde ohustab kõige rohkem veekogudes olev reostus. Olulisim rahvusvaheline veelindude kaitse kokkulepe on 1975 jõustunud Ramsari konventsioon, mis käsitleb märgalade kui veelindude elukeskkonna kaitset. Eesti liitus sellega 1993.
Teema: Meditsiin
Lähikiiritusravi ehk brahhüteraapia ehk lühikese fookuskaugusega kiiritusravi on pahaloomuliste kasvajate vastane kiiritusravi, mille käigus viiakse radioaktiivne kiirgusallikas kasvajarakkude hävitamiseks kasvaja lähedale või sisse.
Teema: Mäed
Paektu-san (ka Baekdu, korea 백두산 või 白頭山 'valgepeamägi'; hiina 长白山 Changbai Shan 'igavesti valge mägi') on vulkaan Hiina ja Põhja-Korea piiril, 2744 m. Mäe tipus asub kraatrijärv nimega Taevane järv, mis on kuni 384 m sügav ja väga külma veega. Mäe ja püha järve kohta koos kasutatakse ka nime Baitou. Järvest voolab välja oja, moodustades 70 m kõrguse kose. Mäe nõlvad on 2000 m kõrguseni kaetud metsaga. Seal elavad tiigrid, karud, leopardid, hundid, metskitsed ja metssead. Hiina poolel on mets inimtegevusest puutumata, kuid Korea poolel on madalamatel nõlvadel ulatuslikku raiet tehtud. Arvatakse, et suur purse umbes 1000. aasta paiku tekitas kraatrijärve. Kraater võis tekkida ka 1597. aastal, kui on teada viimane suurem purse. Vulkaan purskas viimati 1903. aastal. Paektu-san on kogu Korea kõrgeim mägi (2744 m), ühtlasi ka Kirde-Hiina ehk Mandžuuria kõrgeim punkt. Korealased peavad mäge pühaks ja arvavad, et sealt on pärit nende esivanemad. Võrdluseks Lõuna-Korea kõrgeim tipp Hallasan Jeju saarel on vaid 1950 m kõrgune ning teisena Jirisan mandriosas 1915 m kõrge.
Teema: Meditsiin
Kirurgiline mask ehk protseduurimask on meditsiinis kasutatav isikukaitsevahend. Kirurgilise maski standardijärgne nimetus on meditsiiniline näomask (inglise keeles medical face mask). Kirurgilise maski kandmise eesmärgiks on takistada maski kandja hingamisteedest ja seedetraktist paiskuva aerosooli levikut.
Teema: Linnud
Linnukasvatus on loomakasvatuse haru, mis tegeleb kodulindude kasvatamisega nagu kanad, kodupardid, kalkunid ja koduhaned, tootes linnuliha või mune peamiselt inimtoiduks. Kodulinde, peamiselt kanu, kasvatatakse suurel hulgal, igal aastal tapetakse maailmas söögiks üle 60 miljardi kana. Munade saamiseks kasvatatavaid kanu nimetatakse munakanadeks, lihakanu aga broileriteks.
Teema: Meditsiin
Düsbioos on organismi või selle osa mikrofloora tasakaaluhäire. Düsbioosi võivad esile kutsuda ebatavaline toit, antibiootikumid, stress, mitmesugused sisehaigused, kliimamuutused, radiatsioon, organismi vananemine. Üheks düsbioosi tunnuseks võib olla kõhulahtisus. Düsbioosi vastand on eubioos, kui mikrofloora on makroorganismiga normaalses vahekorras. Mikrofloora stabiliseerimiseks ehk düsbioosi kõrvaldamiseks võib tarbida probiootilisi tooteid, millele on lisatud probiootiliste bakterite liike, enamasti perekonna Lactobacillus ja Bifidobacterium esindajaid.
Teema: Linnud
Rihukanalased (Medapodiidae) on sugukond kanaliste seltsis. Rihukanalased on jässakad, keskmise suurusega kana sarnased linnud, kelle pea on väike kuid jalad suured. Nende nimetus (Megapodiidae) tähendab sõna otseses mõttes "suurjalga" (kreeka keeles: "Mega" = suur; "poda" = jalg). Kõik rihukanalased on maapinnal tegutsevad ja asustavad metsasid, välja arvatud kõnnu-rihukana. Enamik liikidest on pruuni või musta värvi hundsulestikuga. Kõik liigid on pärast koorumist, lindude seas erilisena, väga hästi arenenud ega vaja vanemate hoolitsust. Koorudes on nende silmad avatud, koordinatsioon ja lihased hästi arenenud, tiivasuled olemas ning keha katavad üleni pruunid udusuled. Tibud on kohe võimelised jooksma ja lendama.
Teema: Poliitikud
Thomas Wilhelm Greiffenhagen (19. november (7. november vkj) 1821 Arhangelsk – 28. detsember (16. detsember vkj) 1890 Tallinn) oli baltisaksa poliitik ning aastatel 1883–1885 Tallinna linnapea.
Teema: Kirjanikud
Lidija Dimkovska (sündinud 11. augustil 1971 Skopjes) on makedoonia kirjanik ja tõlkija. 2013. aastal võitis ta Euroopa Liidu kirjandusauhinna teose "Резервен живот" eest. Eesti keeles tema teoseid seni ilmunud ei ole.
Teema: Jõed
Velikaja on jõgi Aasia kirdes Tšuktšimaa lõunaosas. Algab Korjaki mägismaalt, voolab valdavalt kirdesse, suubub Anadõri lahte. Pikkus 556 km, valgla 31 000 km². Toitub lumesulamisveest ja sademetest. Külmub oktoobris, jääkattest vabaneb mai lõpus või juuni alguses.
Teema: Kirjanikud
Bohumil Říha (22. veebruar 1907 Vyšetice – 15. detsember 1987 Praha) oli tšehhi lastekirjanik. Bohumil Říha sündis Lõuna-Tšehhi maakonnas Tábori ringkonnas Vyšetices sepa peres. Hiljem kolis pere Čáslavi, kus poiss lõpetas algkooli ja 1925. aastal pedagoogilise instituudi. Kolm aastat töötas koolis abiõpetajana, seejärel teenis sõjaväes. Pärast sõjaväeteenistust töötas õpetajana esialgu Habry koolis ja seejärel 1945. aastani Poděbrady linnakoolis. Pärast 1945. aastat asus Bohumil Říha tööle kooliinspektorina Vysoké Mýtos. 1952. aastal valiti ta Kirjanike Liidu esimeheks. Aastail 1956–1967 oli ta direktor Riiklikus lasteraamatute kirjastuses. Sellelt ametikohalt läks ta ka 1967. aastal pensionile. Pärast pensionile jäämist jätkas ta kirjutamist ning lõi kaasa Rahvusvahelise Noorsookirjanduse Nõukogu Tšehhi osakonna (IBBY Tšehhi osakond) töös ja UNESCO juures. Eesti keeles on ilmunud tema lasteraamat "Viis jumalat rändavad üle mere" (Eesti Raamat 1975, tõlkija Leo Metsar, illustraator Silvi Liiva). Bohumil Říha suri 80-aastaselt Prahas 15. detsembril 1987.
Teema: Jõed
Sjass (vene Сясь, vepsa Sääs) on jõgi Euroopas Venemaa Novgorodi ja Leningradi oblastis. Algab Tihvini kõrgustikult. Voolab valdavalt loodesse, suubub Laadoga järve. Pikkus 260 km, valgla 7330 km².
Teema: Jalgpall
Jalgpalliklubi (lühendina JK või FC) on spordiklubi, mis koosneb ühest või mitmest jalgpallivõistkonnast ja tugipersonalist. Klubi koosseisus võivad olla esindusmeeskond, -naiskond, noorteklasside võistkonnad, treeningurühmad lastele jne.
Teema: Linnud
Rohtlakurp ehk kaelusledik (Pedionomus) on rohtlakurplaste sugukonda kuuluv lindude perekond. Perekonna ainus liik on rohtlakurp (Pedionomus torquatus).
Teema: Jalgpall
David Eric Browne (sündinud 27. detsembril 1995 Port Moresbys) on Paapua Uus-Guinea jalgpallur, kes mängib poolkaitsja või ründajana Soome kõrgliiga Veikkausliiga klubis HJK ja Paapua Uus-Guinea jalgpallikoondises. 2012. aastal liitus ta Uus-Meremaa kõrgliiga klubiga Auckland City. Hooajal 2014–15 lõi ta Uus-Meremaa kõrgliigas 18 mänguga seitse väravat ja tuli samal hooajal klubiga riigi meistriks. Ta valiti sel hooajal klubi parimaks noormängijaks. 2015. aastal sõlmis ta lepingu Hollandi kõrgliiga klubiga PEC Zwolle. Ta sai sellega esimeseks Paapua Uus-Guinea jalgpalluriks, kes on Euroopas profilepingu sõlminud. Aastatel 2016–2018 kuulus ta Hollandi kõrgliiga klubi FC Groningeni ridadesse. Hollandi kõrgliigas ta kummagi klubi meeskonnas väljakule ei pääsenud, kuid ta mängis mõlema klubi reservmeeskonnas. Aastatel 2018–2019 mängis ta taas Auckland Citys. 2020. aastal naasis ta Euroopasse, liitudes HJK-ga. 18. jaanuaril lõi ta sõprusmängus värava Läti klubi FK RFSi vastu ja nädal hiljem Soome karikamängus värava TPS-i vastu. 2020. aasta veebruaris sõlmis ta klubiga üheaastase lepingu. Paapua Uus-Guinea jalgpallikoondises debüteeris Browne 2017. aastal.
Teema: Kirjanikud
Komil Yashin (kodanikunimega Komil Nu'monov; 25. detsember (vkj 12. detsember) 1909 Andijon – 25. september 1997 Taškent) oli usbeki kirjanik, Usbeki NSV Teaduste Akadeemia korrespondentliige (1961–1969) ja akadeemik (alates 1969). Ta õppis pärast keskkooli lõpetamist kaks kursust Leningradi metsatehnilises akadeemias (1925–1928), kuid oli sunnitud sealt haiguse tõttu lahkuma. Töötas seejärel Usbekistanis riikliku muusikateatri kirjandusala juhatajana. Ta oli aastatel 1946–1949 Usbeki NSV Ministrite Nõukogu juures asuva Kunstivalitsuse ülem, 1958–1980 Usbekistani Kirjanike Liidu esimees ja ühtlasi NSV Liidu Kirjanike Liidu juhatuse sekretär (alates 1959). Tema kirjanduslik tegevus algas 1925. aastal. Nendel aastatel kirjutatud luuletusi on avaldatud mitmes kogumikus. Samal ajal tundis ta huvi ka teatrikunsti vastu ning temast sai usbeki tähtsamaid näitekirjanikke. Ta kirjutas ka libretod esimestele usbeki rahvuslikele ooperitele (1939–1941) ja stsenaariumid mitmele mängufilmile.
Teema: Mäed
Džengiš (kirgiisi Жеңиш чокусу, hiina 托木尔峰 'võidu mäetipp') on mägi Kesk-Aasias, Kõrgõzstani ja Tian Shani kõrgeim tipp. Kõrgus 7439 meetrit. Asub Kõrgõzstani ja Hiina piiril Džengiši mäemassiivis. Mägi on eesti keeles tuntud ka venekeelse nimega Pobeda (Пик Победы 'Võidu mäetipp'). Mäe uiguurikeelne nimi on Tömür ("raudmägi") või Galibiyat Qokkisi, hiina keeles 托木尔峰 Tuōmù'ěr Fēng või 胜利峯 Shengli Fēng.
Teema: Jõed
Tura (ka Dolgaja, vene Тура või Долгая) on jõgi Aasias. Algab Uuralite idanõlvult. Laskunud Lääne-Siberi madalikule, voolab valdavalt kakku. Suubub vasakult Tobolisse. Pikkus 1030 km. Suuremad lisajõed on Tagil, Nitsa ja Põšma. Jõel on kolm veehoidlat. Tura on laevatatav 635 km kaugusel suudmest. Tura jõe jõgikonnas on umbes 1500 järve, mille kogupindala on 557 km2. Jõe ääres asuvad Verhnjaja Tura, Nižnjaja Tura, Verhoturje, Turinsk ja Tjumen.
Teema: Mäed
Mäletjärve Annemägi on looduslik pühapaik Tartumaal Võnnu kihelkonna Mäletjärve külas. Annemäel asub ka Mäletjärve Annemäe ohvrikask, mis on võetud ka kaitse alla, ja Mäletjärve Annemäe ohvrikivi.
Teema: Filmid
"Tormisaare Maija" (rootsi keeles "Stormskärs Maja", soome keeles "Myrskyluodon Maija") on 2024. aasta rootsikeelne ajalooline draamafilm, soomlannast režissöörilt Tiina Lymilt.
Teema: Meditsiin
Kontaktisolatsioon on isolatsioonimeede, mida rakendatakse mikroorganismide puhul, mis levivad kas otsese kontakti (nt kehapindade kokkupuude) või kaudse kontakti teel (nt saastunud käed, pinnad või hooldusvahendid). See tähendab, et nakkusohtlik mikroorganism võib levida otse inimese või tema keskkonnaga, sealhulgas patsiendi toa ja temaga kokku puutunud objektidega. Kontaktisolatsiooni rakendatakse näiteks selliste organismide puhul, mis levivad fekaal-oraalselt, nagu Clostridium difficile, haavade või naha infektsioonide korral või multiresistentsete bakterite, näiteks metitsilliinresistentse Staphylococcus aureus'e (lühend MRSA) puhul.
Teema: Poliitikud
Jacques Barrot (3. veebruar 1937 Yssingeaux – 3. detsember 2014) oli Prantsusmaa poliitik, Euroopa Komisjoni volinik ja üks 5 asepresidendist Barroso esimeses komisjonis. Hariduselt oli ta jurist ja sotsioloog. Aastatel 1966–1976 oli ta Yssingeaux' linnanõukogu liige ja 1976–2001 linnapea. 1967–2004 oli ta Rahvuskogu saadik. Alates aprillist novembrini 2004 oli ta Euroopa Komisjoni regionaalpoliitika volinik. Seejärel töötas ta Barroso esimeses komisjonis 2008. aastani transpordivolinikuna ja pärast seda kuni 2009. aastani õiguse, vabaduse ja turvalisuse volinikuna. Barrot kuulus parempoolsesse Rahvaliikumise Liitu. 2000. aastal sai Barrot Prantsusmaa kohtult kriminaalkaristuse "usalduse kuritarvitamise" eest, kui ta smugeldas 3 miljonit eurot valitsuse raha oma erakonna arvele. Ta sai 8 kuud vangistust tingimisi. Jacques Chirac andis talle armu.
Teema: Meditsiin
Leukopeenia (kreeka keelest λευκός leukos 'valge' + πενία penia 'puudulikkus') on leukotsüütide arvu vähenemine. Vere koostisse kuuluvad leukotsüüdid on valged verelibled ning need on organismi esmaseks kaitseks nakkuste eest. Seega asetab leukopeenia seda põdevad isikud kõrgendatud nakatumisohtu. Sümptomitena võivad esineda suu- või nahahaavandid, kurguvalu, köha, hingamisraskused, peapööritus, palavik, külmavärinad või kehavalud. Neutropeenia, üks leukopeenia alamtüüpe, viitab ringlevate neutrofiilsete granulotsüütide, levinuimate leukotsüütide arvu langusele. Mõisteid "leukopeenia" ja "neutropeenia" võib mõnikord kasutada samatähenduslikult, kuna just neutrofiilide arv on nakatumisohu olulisim näitaja. Neid kahte mõistet ei tohiks segi ajada agranulotsütoosiga.
Teema: Jalgpall
Vladimir Pettai (vene keeles Владимир Леонидович Петтай; 8. mai 1973 Puudosi – 20. juuni 2011 Pesoutsa, Äänisranna rajoon) oli eesti rahvusest Venemaa jalgpallur ja jalgpallikohtunik. Tema ema töötas kasvatajana lasteaias, isa oli metsnik. Jalgpalli mängis ta poolkaitsjana klubides Karjala Asmaral ja Petroskoi Spartak. Jalgpallikohtunikuna hakkas ta tegutsema aastal 1996. Premjer-liga matše vilistas ta aastast 2003. Aastal 2006 eemaldati ta kohtunikuametist pärast skandaalset matši Moskva CSKA ja Peterburi Zeniti vahel. Aastal 2007 ta amnesteeriti ja jätkas tööd kohtunikuna. 2010 sai ta FIFA litsentsi. Kokku vilistas ta Premjer-ligas täpselt 100 matši, olles 22. kohtunik, kes Premjer-ligas saja kohtumiseni jõudnud. Pettai hukkus RusAiri lennul 9605, kus maandumisel toimunud õnnetusel jäi 52-st lennukis viibinust ellu üksnes 5 reisijat. Temast jäid maha naine ja kaks last.
Teema: Poliitikud
Terence Kemp McKenna (16. november 1946 Paonia, Colorado – 3. aprill 2000 San Rafael, California) oli ameerika etnobotaanik, filosoof, psühhonaut ja kirjanik, kes kõneles ja kirjutas paljudel teemadel, näiteks inimese teadvus, keel, psühhedeelikumid, taimsed enteogeenid, tsivilisatsioonide areng, universumi päritolu ja lõpp, alkeemia ja maavälised olendid. Teda on nimetatud 1990. aastate Timothy Learyks, üheks juhtivaks autoriteediks šamanismi ontoloogiliste aluste alal, ja reivikultuuri intellektuaalseks hääleks. Ta esitas ka aja loomuse käsituse (uudsusteooria), mis põhineb fraktalimustritel, mille ta enda sõnul avastas "Yijingist" ning ennustas nende põhjal aja lõppu 2012. aastal. Tema esitatud uudsusteooriat ja selle seost maiade kalendriga peetakse üheks 2012. aasta maailmalõpuennustuste allikaks. Sõltumatud hindajad on nimetanud uudsusteooriat pseudoteaduseks.
Teema: Jalgpall
Austria Jalgpalliliit (ÖFB) (saksa keeles Österreichischer Fußball-Bund) on Austria jalgpalli katusorganisatsioon, mis korraldab kohalikke jalgpallimeistrivõistlusi (sh Austria Bundesliga), haldab eri koondisi (sh esinduskoondist).
Teema: Filmid
"Azur ja Asmar" (prantsuse keeles "Azur et Asmar") on Prantsusmaa, Hispaania, Belgia ja Itaalia koostöös 2006. aastal valminud animafilm. Film esilinastus 21. mail 2006 Cannes'i filmifestivalil. Filmi stsenarist ja režissöör on Michel Ocelot, produtsent Christophe Rossignon, muusika autor Gabriel Yared (ühe laulu autor Afida Tahri). Film on 99 minutit pikk ning peamiselt prantsuse, kohati aga ka klassikalises araabia keeles. Film on saanud inspiratsiooni folkloorist, ent selle muinasjutuline süžee on originaalne.
Teema: Kirjanikud
Waris Dirie (sündinud 21. oktoobril 1965 Galkayos) on Somaaliast pärit modell, filminäitleja ja naiste õiguste eest võitleja. Waris Dirie on koostöös Cahtleen Milleriga kirjutanud autobiograafilise romaani "Kõrbelill" (Desty Flower, täieliku pealkirjaga Desert Flower: The Extraordinary Journey of a Desert Nomad). Eesti keeles ilmus romaan 2000. aastal Karin Suursalu tõlkes kirjastuses Sinisukk. Romaani põhjal valmis 2010. aastal samanimeline film, kus Waris Diried kehastab Liya Kebede. Film võitis San Sebastiani filmifestivalil publiku auhinna kui aasta parim Euroopa film. Waris Dirie mängis 17. Bondi sarja filmis "007: Ohutsoonis". Märtsis 2005 sai ta Austria kodakondsuse.
Teema: Linnud
Rähnilised (Piciformes) on lindude selts. Seltsi kuulub üle 400 liigi 67 perekonnas. Väiksem neist on 7 g kaaluv püharähnak, suurim kuni 860 g kaaluv tokotuukan. Suurim sugukond on rähnlased, kuhu kuulub üle 200 liigi. Kõik Eestis leiduvad liigid kuuluvad sellesse sugukonda.
Teema: Jõed
Molonglo on jõgi Austraalias. Algab Suurest Veelehkmeahelikust, voolab ülemjooksul põhja, seejärel pöördub loodesse ja läände, suubub paremalt Murrumbidgeesse.
Teema: Kirjanikud
Ada Škerl (3. aprill 1924 Ljubljana – 29. mai 2009 Maribor) oli sloveeni kirjanik ja tõlkija. Ta tõlkis prantsuse keelest. Teise maailmasõja ajal, keskkooliõpilasena, kuulus rahvavabastusarmeesse (Osvobodilna fronta slovenskega naroda) ja osales vastupanuliikumises Ada Škerl õppis Ljubljana ülikoolis slavistikat. Samuti õppis ta ülikooli juures olevas Ljubljana Teatri-, Kino-, Raadio- ja Televisiooniakadeemias. Aastail 1958–1982 töötas ta Sloveenia meediaettevõttes Radiotelevizija Slovenija. Ta alustas kirjutamist sõja ajal. Esimene täiskasvanutele mõeldud luulekogu "Senca v srcu" ilmus 1949. aastal. Hiljem ilmusid veel täiskasvanud lugejale mõeldud luulekogud "Obledeli pasteli" (1965) ja "Temna tišina" (1992). Ada Škerl kirjutas ka lastele. Aastal 1953 ilmus "Zgodba o morskem konjičku", 1962. aastal "Voščila" ja "Nevsakdanje potovanje" 1973. aastal. Lastele tõlkis ta teiste seas Claude Aveline'i romaani "Baba Diène et Morceau de Sucre" (1953) ja Victor Hugo "Meretöölised" (1956). Ada Škerli teosel "Senca v srcu" põhineb Ivo Svetina ooperi libreto, mis tuli ettekandele 2017. aastal Ljubljana Rahvuslikus Sloveenia ooperi- ja balletiteatris. Eesti keeles tema raamatuid seni ilmunud ei ole.
Teema: Filmid
"Dovlatov" on Vene režissööri Aleksei German noorema 2018. aastal linastunud eluloofilm vene prosaistist ja ajakirjanikust Sergei Dovlatovist. Film linastus 68. Berliini filmifestivali põhiprogrammis. Maailma esilinastus toimus 17. veebruaril 2018. Venemaal jõudis see levisse 1. märtsil 2018.
Teema: Meditsiin
Lahas on nihestunud või murdunud või muul viisil vigastatud kehaosa(de) toestamiseks ja kaitseks kasutatav kipsist, plastist või muust materjalist valmistatud jäik või piiratud ulatuses painduv vahend.
Teema: Filmid
"Baltikum – õppimata õppetunnid" (vene Прибалтика. Невыученные уроки) on 2007. aastal valminud Venemaa propagandafilm. Filmi režissöör ja stsenaariumi autor on Vadim Gassanov.
Teema: Linnud
Linnupesa on ehitis (tihti linnu enda tehtud), kuhu lind saab turvaliselt muneda oma munad ning seal neid haududa ja kasvatada oma järglasi. Pesad võivad aidata hoida mune ja linnupoegi soojas. Linnupesade suurus on enamasti proportsionaalne lindude suurusega. Pesa ehitamine on suuresti instinktiivne, kuid just keerukamate pesade puhul on oluline ka õppimine ja kogemus. Näiteks noore isase kangurlinnu (Ploceus cucullatus) pesa on räpakamalt ehitatud kui juba kogenud linnu oma. Mõnel liigil ehitab pesa emane, mõnel isane ning mõnel liigil ka mõlemad koos. Harakad (Pica pica) ehitavad kevadel koos uue pesa või remondivad vana. Karmiinleevikestel (Carpodacus erythrinus) ehitab emane pesa madalale põõsasse. Esineb ka liike, kes ise pesa ei ehita ning seda ka ei kasuta. Käo (Cuculus canorus) emaslind muneb enamasti sama linnuliigi pessa, kes teda on üles kasvatanud: Eestis sagedamini linavästriku, hall-kärbsenäpi, kõrkja-roolinnu, võsaraadi, sookiuru, punarinnu pessa. Linnupesad võivad olla olulised ka sugulise valiku puhul. Vaadatakse pesa ehitamise aktiivsust, pesa suurust, pesamaterjali hulka ning lehtlalindlaste (Ptilonorhynchidae) puhul ka pesa dekoratiivsust. Kõik need tunnused annavad paarilisele informatsiooni ehitaja kvaliteedist. Lindude pesatüübid ja ehituskohad varieeruvad suuresti, sõltudes elupaigast või paljunemisviisist. Osad suured linnud (kotkad, merelinnud, kullid, pistrikud) kasutavad oma pesi mitu aastat, enamik linde ehitab aga igal aastal uue pesa. Puu otsa pesa ehitamine on suur investeering ning suurema pesa puhul ei ole mõttekas seda igal aastal uuesti teha. Muidu ei pruugi jääda piisavalt aega ja jõudu järglaste saamiseks või kasvatamiseks.
Teema: Poliitikud
Berend Johann von Uexküll (vene keeles барон Борис Васильевич Икскуль; 12. oktoober (vkj 1. oktoober) 1762 Tallinn – 11. mai (vkj 29. aprill) 1827 Haimre mõis) oli Eestimaa poliitik.
Teema: Mäed
Džomolungma (ka Mount Everest) on merepinnast kõige kõrgemal asuva tipuga mägi maailmas, mis asub Aasias Himaalaja mäestikus. Kõrgus on 8848 meetrit. Asudes mõnevõrra põhja pool naabruses olevatest kõrgetest tippudest, on ta lõunast küll näha, kuid ta kõrgus ei torka silma, kui ei arvestata, et ta on teistest mägedest tagapool. Seevastu põhjast vaadatuna kõrgub Džomolungma selgelt üle kõigi teiste mägede. Mäe tippu jõudsid esimeste inimestena Edmund Hillary ja Tenzing Norgay 29. mail 1953. Esimese eestlasena jõudis Džomolungma tippu 22. mail 2003 Alar Sikk, kes osales Eesti esimesel Himaalaja-ekspeditsioonil Tõivo Sarmeti juhtimisel. 2011. aasta 16. mail jõudsid tippu ka Tanel Tuuleveski ja Andras Kaasik. 2021. aasta 23. mail jõudis esimese eesti naisena tippu Krisli Melesk.
Teema: Mäed
Laudmägi (afrikaani Tafelberg, inglise Table Mountain) on mägi Lõuna-Aafrika Vabariigis Lääne-Kapimaa provintsis Kaplinnas. Laudmägi on 1086 meetri kõrgune. Laudmägi on osa 1998. aastal rajatud Laudmäe rahvuspargist. Esimese eurooplasena kirjeldas Laudmäge Portugali laevakapten ja maadeuurija Antonio de Saldanha 1503. aastal.
Teema: Jõed
Gunnison on jõgi Põhja-Ameerika lääneosas. Algab Kaljumägedest. Voolab valdavalt läände ja loodesse. Läbib Musta Kanjoni. Suubub vasakult Coloradosse. Pikkus 290 km.
Teema: Jõed
Nera on jõgi Venemaa Aasia-osas. Jõgi saab algab Nera mägismaalt. Moodustub Deljankiri ja Hudžahi jõe ühinemisel ning voolab valdavalt loodesse, kus suubub Ust Nera juures paremalt Indigirkasse. Jõe pikkus on 106 km (koos Deljankiriga 331 km), valgla pindala 24 500 km². Jõe veestamine pole selge, ülekaalus on ilmselt vihmavesi. Keskmine äravool suudmest 65 km kaugusel on 119 m³/s. Oktoobrist kuni mai-juuni alguseni on jõgi kaetud jääga, detsembrist aprillini põhjani külmunud. Nera jõe orus kulgeb Ust Nera–Magadani maantee.
Teema: Poliitikud
Reinhold Klas Gustav von Ramm (3. november 1864 Aa mõis, Lüganuse kihelkond – 14. detsember 1920 Danzigi vabalinn) oli Eestimaa poliitik, maanõunik ning viimane Padise ja Kurkse mõisnik. Reinhold Klas Gustav von Ramm abiellus 25. augustil 1891 Hagudis Lucie Helene Martha von Krusenstierniga (suri 1949. aastal) ning neil oli kuus last – Margarethe (1892–1962), Hans-Jürgen von Ramm (1894–1927), Thomas von Ramm (1896–1945), Ursula (1898–1947), Berend von Ramm (1901–1945) ja Renate (1905). 9. jaanuaril 1907 registreeriti Eestimaa kuberneri Pjotr Bašilovi poolt Padisel Kloostri haridusselts, mille nimeks sai Madise-Risti Rahva Hariduse Selts. Seltsi liikmeiks astusid ka Padise mõisnik Clas von Ramm, Helene von Ramm ja Caroline von Ramm. Selts võttis ülesandeks emakeelse, st eestikeelse kooli asutamise talulaste jaoks. Kool töötas 1908–1912 ja seal õppisid lapsed, kes olid lõpetanud külakooli. 1939. aastal lahkus Rammide suguvõsa Umsiedlung '​i käigus Eestist, nad asusid elama Saksamaale.
Teema: Linnud
Väikeflamingo (Phoeniconaias) on flamingolaste sugukonda kuuluv lindude perekond. Perekonna ainus retsentne liik on väikeflamingo (Phoeniconaias minor). Perekonda kuulub ka väljasurnud liik Phoeniconaias proeses.
Teema: Filmid
"Mina, supervaras" (inglise keeles "Despicable Me") on 2010. aastal valminud Ameerika Ühendriikide animafilm. Filmi režissöörid on Pirre Coffin ja Chris Renaud, stsenarist Sergio Pablos. Filmi tootsid Universal Pictures ja Illumination Entertainment. Filmile on tehtud järjed "Mina, supervaras 2", mis esilinastus 12. juulil 2013 ja "Mina, supervaras 3", mille esilinastus oli 30. juunil 2017. Filmist on tuntuks saanud käsilased (minions). Film esilinastus Eestis 15. oktoobril 2010.
Teema: Mäed
Makalu on mägi Aasias Himaalajas, maailma kõrguselt viies tipp. Ta asub Džomolungmast 19 km kagus Nepali ja Hiina piiril. Makalu kõrgus on 8485 meetrit.
Teema: Filmid
"Päästekaart" (inglise "Map of Salvation") on 2015. aasta Armeenia täispikk dokumentaalfilm, mis on pühendatud Armeenia genotsiidi 100. aastapäevale. Film räägib viiest Euroopa misjonärist: Maria Jacobsenist (Taani), Karen Jeppest (Taani), Bodil Biørnist (Norra), Alma Johanssonist (Rootsi) ja Anna Hedvig Büllist (Eesti), kes olid Armeenia genotsiidi vahetud tunnistajad.
Teema: Meditsiin
Düstroofia (ladina dystrophia) on üldnimetus paljudel loomadel (sh inimestel) esineda võivate patoloogiliste ainevahetushäirete, toitumishäirete ja arengupeetuse kohta. Düstroofiat võib põhjustada mõne koe, elundi või kogu organismi toitumise puudulikkus.
Teema: Mäed
Glittertind ehk Glittertinden on 2465 m kõrgune mägi Norras Innlandeti maakonnas Lomi vallas Jotunheimeni mäeahelikus, 13 km Lillehammerist loodes. Mägi on saanud nime Glittra jõe järgi. Sellele lisandub sõna "tind", mis tähendab tippu. Jõe nimi omakorda tuleb norrakeelsest sõnast "glitre", mis tähendab 'sädelema, sätendama'. Oma absoluutse kõrgusega 2465 m on ta Norra kõrguselt teine mägi, jäädes alla vaid samas vallas paiknevale Galdhøpiggeni mäele (2469 m). Mäe kõrguse hulka on arvatud mäe tipus oleva liustiku paksus; selleta oleks mägi 2452 m kõrge. Glittertindi kõrgus kõigub lume ja jää sadamise ja äravoolu tõttu, mis muudab mäe tipus oleva liustiku paksust. Ta on olnud kõrgem kui Galdhøpiggen ja sellisena kõrgeim mägi Skandinaavias. Praegu on ta madalam, sest liustik tema tipus on kahanenud. Glittertindi suhteline kõrgus on 995 m. Esimestena ronisid Glitterindi mäe otsa Harald Nicolai Storm Wergeland ja Hans Sletten 1841. aastal. Glittertindile on kõige lihtsam ronida läänes olevast Spiterstuleni jahimajast, kust tuleb ronida 1300 m, või Glitterheimi jahimajast, kust tuleb ronida 1000 m kõrgemale. Glitterheimi jahimaja asub rahvuspargis ja sinna pääseb ligi ainult jalgsi. Glittertindi otsa ronimine on suviti väga populaarne, ehkki mitte nii populaarne kui Galdhøpiggeni otsa ronimine. Tee üle liustiku on täielikult ilma jäälõhedeta, kuid kuumal päeval liustikku kattev lumi sulab ja muudab liustiku pinna täiesti märjaks. Mõned matkajad on kogenud, et liustikule moodustuvad vooluveenõvad, mille läbimisel saavad inimesed täiesti märjaks. Vaade mäetipult on väga ilus. Glittertindist idas ja kagus ei ole kõrgeid mägesid, mistõttu mäetipult saab näha suuremat osa Opplandi põhja- ja idaosast. Glittertindi tipust tehtud fotod on enamasti tehtud mäe idanõlvalt pisut tipust altpoolt, kust mägi jätab kõige mõjuvama mulje. Kunagi oli otse mäetipul väike onn, aga seda polnud võimalik korralikult kinnitada ja tuul puhus selle mäe järsust põhjanõlvast alla Grjotbreeni liustik
Teema: Mäed
Musala on mägi Rila mägedes, Bulgaaria kõrgeim tipp. Ühtlasi on ta Balkani poolsaare ja kogu Ida-Euroopa kõrgeim tipp. Musala kõrgus merepinnast on 2925 m. Mäe suhteline kõrgus on 2473 m. 1949–1962 oli mäe ametlik nimi Stalin Jossif Stalini järgi. Musala nimi vanabulgaaria keeles oli TangRa. Tänapäevane nimi tuleb türgi keelest, kus mus Allah tähendab umbes 'jumalale lähedal'. Mägi koosneb vanaaegkonna graniitidest, millesse lõikuvad graniitporfüüri sooned. Põhiliselt on Musala kaetud alpiniitudega. Mäe lõunaküljel on mägikarjamaid. Alpiniidu kohta on taimestik ja loomastik suhteliselt mitmekesised. Musala on hea paik ka linnuvaatluseks. Musala asub Rila rahvuspargis. Musala tipus asub ilmajaam. Seetõttu on selle piirkonna kliima hästi uuritud. Musala on Bulgaaria kõige külmem paik, selle aasta keskmine temperatuur on –2,9 °C. Kõige külmem kuu on veebruar (–12,0 °C), kõige soojem kuu august (+5,4 °C). Mäe tipus mõõdetud absoluutne maksimumtemperatuur on +18,7 °C, absoluutne miinimum on –31,2 °C. Tuul puhub valdavalt loodest. Mägi on 254 päeva aastas lumega kaetud, aga minevikus on seal olnud ka liustikud ja nende kulutustöö jälgi on veel näha. Ilmajaam katkestas tegevuse 1984, kui see maha põles, kuid asutati uuesti 1999. Ilmajaamas jälgitakse ka õhusaastet ja kosmilist kiirgust. Musala jalamilt algavad Bulgaaria kolm peamist jõge Iskǎr, Marica ja Mesta. Musala asub Bulgaaria pealinnast Sofiast linnulennult vähem kui 60 km kaugusel. Seetõttu on ta levinud turismi sihtpunkt. Kõige lihtsam marsruut algab Boroveci mägikuurordist ja kulgeb lõunasse. Selle pikkus on 10 km. Borovecist saab köisraudteega sõita 2369 m kõrgusele Jastrebetsi ja niimoodi lühendada tõusu aega 2,5–3 tunnile. Jastrebetsist saab Musala turismibaasi, mis asub 2389 m kõrgusel, minna umbes tunniga, sealt tippu minekuks kulub veel ligi kaks tundi. Tipust paarsada meetrit madalamal, 2709 m kõrgusel, on Ida-Euroopa kõige kõrgem mägijärv ja selle kaldal asub peatuskoht Ledenoto Ezero, kus häda korral ka
Teema: Meditsiin
Mäda (pus) on mädapõletiku korral tekkiv kollakashall või kollakasroheline kehavedelik, mis koosneb mädakehakestest (neutrofiilsetest granulotsüütidest), lõhutud koest, (septilise mädapõletiku korral) mädabakteritest ja seerumist. Mäda konsistents (viskoossus) ulatub vesisest paksuni. Värvus ulatub kahvatukollasest roheliseni (pseudomonase korral on see koguni sinakasroheline). Lõhn sõltub bakterite liigist. Näiteks Escherichia coli korral meenutab mäda lõhn rooja lõhna. Koe lagunemist põhjustavad leukotsüütide (neutrofiilsete granulotsüütide) proteolüütilised ensüümid ning septilise mädapõletiku korral ka mädabakterid.
Teema: Kirjanikud
Alan Alexander Milne (18. jaanuar 1882 London – 31. jaanuar 1956 Hartfield) oli inglise kirjanik, luuletaja, näitekirjanik ja esseist, kes on maailmas tuntud eeskätt Karupoeg Puhhi lugude autorina. Milne sündis Londonis Kilburnis haritud peres. Tema isa John Vine Milne juhtis erakooli Henley House School, kus õpetas ka hiljem tuntuks saanud kirjanik Herbert George Wells (H. G. Wells), kes oli ühtlasi Milne’i õpetaja. Haridusteed jätkas ta Westminster Schoolis ning seejärel Cambridge'i Ülikooli Trinity College'is, kus õppis matemaatikat. Ülikooli ajal avaldus tema huvi kirjanduse vastu ning ta tegutses tudengiajakirja Granta toimetajana. Pärast ülikooli lõpetamist alustas Milne kirjutamist ajakirjanikuna ja humoristina. 1906. aastal liitus ta tuntud satiiriajakirja Punch toimetusega ning kujunes kiiresti üheks selle olulisemaks kaastööliseks. Esimese maailmasõja ajal teenis Briti armees ning sõjakogemused mõjutasid hiljem tema maailmavaadet ja loomingut. Pärast sõda keskendus Milne kirjandusele ning kirjutas arvukalt näidendeid, esseesid ja proosateoseid. Laiema tuntuse tõid talle 1920. aastatel ilmunud lasteraamatud "Winnie-the-Pooh" (1926) ja "The House at Pooh Corner" (1928). Karupoeg Puhhi lood said inspiratsiooni Milne’i poja Christopher Robini mänguasjadest ning tegevuspaigaks olnud Saja Aakri Mets põhines pärismaastikel Sussexis. Raamatuid illustreeris E. H. Shepard, kellega Milne oli varem koostööd teinud satiiriajakirjas Punch. Puhhi-raamatud on kujunenud maailmakirjanduse klassikaks ning neid loetakse ja tõlgitakse tänapäevani. Alan Alexander Milne suri 1956. aastal Hartfieldis.
Teema: Jalgpall
CONCACAF (the Confederation of North, Central American and Caribbean Association Football) on 1961. aastal loodud Põhja-Ameerika, Kesk-Ameerika ja Kariibi piirkonna jalgpalliliit. Lisaks kuuluvad sinna ka Lõuna-Ameerikast Guyana, Suriname ja Prantsuse Guajaana Tähtsam CONCACAF-i korraldatav võistlus on CONCACAF Gold Cup. CONCACAF on jagatud kolmeks regionaalseks föderatsiooniks, mis esindavad enda geograafilist piirkonda: Kariibi jalgpalliliit (Caribbean Football Union; CFU) – esindab kõiki Kariibi mere regiooni rahvusi Põhja-Ameerika jalgpalliliit (North American Football Union; NAFU) – esindab kolme iseseisvat Põhja-Ameerika riiki: (Kanada, Mehhiko, USA) Kesk-Ameerika jalgpalliliit (Union Centroamericana de Fútbol; UNCAF) – esindab Kesk-Ameerika seitset riiki: (Belize, Costa Rica, El Salvador, Guatemala, Honduras, Nicaragua, Panama)
Teema: Linnud
Kakulised ehk öökullid (Strigiformes) on selts põhiliselt öise eluviisiga röövlinde, keda on maailmas umbes 200 liiki. Kakulistel on suur pea, suured silmad ning väga terav nägemine ja kuulmine. Toituvad põhiliselt väikestest imetajatest, närilistest ja teistest lindudest. Mõned liigid on kohastunud ka kalu küttima. Kakulised on väga laialt levinud, neid leiab üle kogu maailma välja arvatud Antarktikas ja mõnel saarel.
Teema: Filmid
"Harry Potter ja segavereline prints" (originaalpealkiri "Harry Potter and the Half-Blood Prince") on Harry Potteri sarja kuues film. Film esilinastus 2009. aastal.
Teema: Meditsiin
Afaasia ehk kõnehalvatus on kõnetegevuse aspektide (rääkimine, arusaamine, kirjutamine, lugemine) häire, mis tuleneb vasaku ajupoolkera (paremakäelistel) lokaalsest kahjustusest või mõnikord vaimuhaigusest. Motoorse ehk ekspressiivse afaasia korral on häiritud suuline või kirjalik kõne, sensoorse ehk impressiivse afaasia korral suulisest kõnest arusaamine või lugemine. Afaasia vorm oleneb kahjustuse lokalisatsioonist. Kirjaliku kõne täielikku häiritust nimetatakse agraafiaks, lugemise täielikku häiritust aleksiaks. Need eristuvad afaasiast kitsamas mõttes, mis puudutab ainult suulist kõnet. Afaasiast räägitakse juhul, kui enne selle tekkimist oli kõne omandatud. Kui kõnetegevuse üks või teine aspekt on häiritud ainult osaliselt, siis räägitakse selle aspekti korral sageli afaasia asemel düsfaasiast. Samuti eeldatakse, et kõneks vajalikud lihased ja neid innerveerivad närvid on intaktsed (vastasel korral räägitakse afaasia või düsfaasia asemel düsartriast). Afaasiast erineb ka kaasasündinud lugemisvõime häire düsleksia. Afaasiaga koos võivad esineda apraksia (võimetus keerukaid liigutusi sooritada) ja agnoosia (võimetus väljendite tähendust mõista). Raske on ära tunda, kas konkreetne häire on ainult kõnetegevuse häire. Afaatiku intellekt, mõtlemine ja tundeelu võivad (aga ei pruugi) olla täiesti kahjustamata, kuigi afaasia jätab mulje intellektihäirest. Afaasial on mitmesugused raskusastmed. Kergematel juhtudel esineb sageli täielik tervenemine.
Teema: Kirjanikud
Ašaltši Oki (udmurdi Ашальчи Оки, kodanikunimega Lina Grigorjevna Vekšina; 4. aprill 1898 – 31. oktoober 1973) oli esimene udmurdi naisluuletaja. Tema esimesed luuletused ilmusid 1918. aastal ajalehtedes Vil sin ja Gudõri. 1925. aastal ilmus luulekogu "Śjures durõn" ("Tee ääres") ja 1928. aastal Kuzebai Gerdi vene keelde tõlgitud luulekogu "О чём поёт вотячка" (”Millest laulab votjaki naine”). 1933. aastal loobus ta poliitilise tagakiusamise tõttu kirjanduslikust tegevusest. 1928. aastast töötas silmaarstina. Teise maailmasõja ajal oli rindekirurg. Pärast demobilisatsiooni 1946. aastal töötas Alnaši rajooni haiglas arstina. Alnaši külas on tema majamuuseum. 1994. aastal asutati Ašaltši Oki nimeline Udmurtia riiklik kirjandusauhind..
Teema: Filmid
"Thor" on 2011. aastal linastunud Ameerika Ühendriikide mängufilm superkangelasest Thorist. Linateos põhineb Marvel Comicsi samanimelisel koomiksil. "Thori" lavastas Kenneth Branagh ja peaosas on Chris Hemsworth.
Teema: Jalgpall
Üleminekuaken ehk transferiaken on jalgpallis periood, mille jooksul võivad jalgpalliklubid registreerida endale uusi mängijaid läbi FIFA. Iga riigi jalgpallialaliit paneb need piirid iseseisvalt. Tavaliselt on aastas kaks registreerimisperioodi: esimene toimub pärast hooaja lõppu ja kestab 12 nädalat, teine transferiaken avaneb hooaja jooksul ning ei või ületada 4 nädalat. Piirangud kehtivad ainult uute mängijate klubisse registreerimiseks. Jalgpalluri üleminek on lubatud ka siis, kui lahkutava klubi alaliidus on transferiaken suletud, kuid uue klubi alaliidus on see avatud. Vabaagente võib klubisse registreerida millal tahes, kuid ta peab olema vaba hiljemalt enne viimase üleminekuakna sulgumist.
Teema: Mäed
Maromokotro on mägi Madagaskaril, saare kõrgeim tipp. Asub saare põhjaosas Mahajanga provintsis vulkaanilist päritolu Tsaratanana mägedes. Geograafilised koordinaadid on 14°4′ S, 48°54′ E. Kõrgus 2876 m. Mäe läänenõlvul on looduskaitseala.
Teema: Kirjanikud
Gianni Rodari [dž'anni rod'aari] (23. oktoober 1920 Omegna – 14. aprill 1980 Rooma) oli itaalia kirjanik ja ajakirjanik, lasteraamatu "Cipollino seiklused" autor. 1970. aastal sai ta Hans Christian Anderseni lastekirjanduspreemia (ta on ainus Itaalia kirjanik, kes on selle auhinna pälvinud).
Teema: Filmid
"Igitee" (soome keeles „Ikitie“) on 2017. aasta ajalooline draamafilm, mis põhineb Antti Tuuri romaanil „Igitee“. Antti Tuuri on ka üks filmi stsenaariumi kirjutajatest. Filmi režissöör on Antti-Jussi Annila, peamised osatäitjad Tommi Korpela, Sidse Babett Knudsen, Hannu-Pekka Björkman, Irina Björklund ja Ville Virtanen. Filmis kujutatud Karjala asukohti filmiti Eestis. Samuti toimus montaaž Eestis. Eesti näitlejale Lembit Ulfsakile jäid need viimasteks võteteks, ta suri 22. märtsil 2017. Filmi maailmaesilinastus toimus PÖFF-il sama aasta detsembris.
Teema: Poliitikud
Oskar Arthur von Riesemann (15. (ukj 27. august) 1833 Tallinn – 15. (ukj 27. juuli) 1880 Tallinn) oli Eestimaa poliitik ja esimene Tallinna linnapea (1877–1878).
Teema: Kirjanikud
Frank Packard (2. veebruar 1877 Montréal – 17. veebruar 1942 Lachine) oli Kanada kirjanik. Ta on tuntud suurseikleja Jimmie Dale'i (hüüdnimega Hall Pitser) tegelaskuju loojana.
Teema: Kirjanikud
Elina Vaara (pärisnimi Kerttu Elin Vehmas, neiupõlvenimi Sirén; 1926. aastast Viljanen, 1930. aastast Virtanen, 1937. aastast Vaaskivi, 1944. aastast Vehmas; 29. mai 1903 Tampere – 26. detsember 1980 Helsingi) oli soome luuletaja, prosaist ja tõlkija.
Teema: Kirjanikud
Endre Ady (22. november 1877 Érmindszent – 27. jaanuar 1919 Budapest) oli Ungari luuletaja ja ajakirjanik ning Ungari modernistliku luule üks tähtsamaid esindajaid. 1906. aastal avaldas ta luulekogu "Új versek" ("Uued luuletused"), mis tõi Ungari luulesse modernistliku stiili. Tema looming käsitles sageli armastust, rahvust, religiooni, poliitikat ja ühiskondlikke muutusi. Ady luule uuendas ungari keelt ja poeetilist vormi ning avaldas tugevat mõju 20. sajandi Ungari kirjandusele. Lisaks luulele tegutses ta ajakirjanikuna ja oli seotud kirjandusajakirjaga Nyugat, mis mängis olulist rolli Ungari modernse kirjanduse kujunemisel. Teda peetakse üheks Ungari kirjandusloo mõjukamaks autoriks. Endre Ady suri 41-aastaselt 27. jaanuaril 1919 tuberkuloosi tagajärjel. Ta on maetud Kerepesi kalmistule.
Teema: Mäed
Finsteraarhorn on mäetipp Šveitsis, Berni Alpide kõrgeim tipp ning Berner Oberlandi ja Berni kantoni kõrgeim punkt (4274 m). Geograafilised koordinaadid on 46°32' (46,5373°) N ja 8°08' (8,12615°) E. Mägi on järsu püramiidi kujuline. Teda ümbritsevad liustikud. Finsteraarhornile tõusid esimest korda 16. augustil 1812 Arnold Abbühl, Joseph Bortis ja Alois Volker. Pole teada, kas nad peatippu jõudsid. Tõestatud on tippu jõudmine 1829 Franz Hugi poolt 1829. aastal. Alpinistid alustavad mäkketõusu Finsteraarhornhüttest 3048 m kõrguselt. Baas asub mäe edelajalamil, mõned meetrid Fiescheri liustikust (Fieschergletscher) kõrgemal. Parimad kuud mäkketõusuks on juuli, august ja september.
Teema: Linnud
Lüürasaba (Menura) on perekond värvuliste seltsi kuuluvaid linde. Lüürasabad elavad Austraalias. Nad on tuntud oma erakordselt imitatsiooniderikka laulu ja lüürakujulise saba poolest.
Teema: Poliitikud
Germaine Greer (sündinud 29. jaanuaril 1939) on Austraalia publitsist, keda on peetud üheks olulisemaks 20. sajandi feministiks. Ta oli inglise keele ja kirjanduse professor Warwicki Ülikoolis Inglismaal ning mitme tunnustatud raamatu autor. Greeri raamatust "Naissoost Eunuhh" ("The Female Eunuch") sai rahvusvaheline menuk pärast selle avaldamist 1970. aastal. Teda on nii ülistatud kui ka kritiseeritud. Ta on käsitlenud oma töödes näiteks teemasid "Millest koosneb status quo" ja "Abort kui eetilise demokraatia osa". Germaine Greer valiti 2005. aastal Prospect Magazine'is 100 suurema mõtleja nimekirja.
Teema: Mäed
Mägi on künkast kõrgem positiivne pinnavorm. Ühest definitsiooni, mis määraks künka ja mäe piiri, ei ole olemas. Eestis levinud definitsiooni järgi on mäe suhtelise kõrguse alampiir 200 meetrit. Mujal maailmas on levinud ka näiteks definitsioonid, mille järgi on mäe kõrgus vähemalt 300 meetrit jalamist või vähemalt 610 meetrit (2000 jalga) üle merepinna. Mäeks peetakse enamasti väljapaistvat pinnavormi, mis võib esineda üksikult või olla osa suuremast süsteemist – mäestikust. Mägedele on enamasti pandud nimed. Mägedele on omane mäetipu esinemine. See eristab teda tasastest platoodest, mille absoluutsed kõrgused võivad olla märksa suuremad kui paljudel mägedel. Mäel võib olla ka mitu tippu. Enamasti on mägedel suhteliselt järsud veerud, mis on sageli ka aluspõhjakivimite paljanditeks.
Teema: Jõed
Helmandi jõgi on Afganistani pikim jõgi. Saab alguse Hindukuši mägedest. Voolab läbi riigi edela suunas. Jõele on ehitatud mitu tammi ja selle vett kasutatakse põldude niisutuseks. Suubub Iraani piiri lähedal väljavooluta Sistāni järve. Jõe pikkus on umbes 1150 km.
Teema: Poliitikud
Karl Reinhold Georg von Lilienfeld (4. detsember 1790 Uue-Põltsamaa mõis – 24. detsember 1875) oli baltisaksa provintsiaalpoliitik (Liivimaa maamarssal, Liivimaa maanõunik). Karl Reinhold Georg von Lilienfeld sündis Uue-Põltsamaa mõisniku Preisi kammerhärra Karl Magnus von Liliendfeldi ja Hedwig Charlotte von Krüdeneri pojana. Karl von Lilienfeld oli 1816. aastast Viljandi sillakohtu adjunkt, 1830–1844 Pärnu-Viljandi kreisideputaat. Aastatel 1844-1847 oli Karl von Lilienfeld Liivimaa maamarssal, 1847–1848 Liivimaa maamarssal vikaar, 1847–1864 Liivimaa maanõunik. 1864. aastal siirdus pensionile ja sai Liivimaa maanõunike kolleegiumi auliikmeks. Talle kuulus Uue-Põltsamaa mõis, tema naisele Elisabeth Wilhelmine von Lilienfeldile kuulus Keeni mõis.
Teema: Mäed
Pico da Neblina (portugali keeles 'udu mäetipp') on mägi Brasiilias Amazonase osariigis, riigi kõrgeim mägi. Pico da Neblina asub Venezuela piiri lähedal. Pico da Neblina avastati alles 1950. aastatel. Esimeste inimestena jõudsid mäe tippu 1965. aastal Brasiilia armee ekspeditsiooni liikmed.
Teema: Jalgpall
Ghana jalgpallikoondis on Ghana rahvuskoondis jalgpallis. Ghana jalgpallikoondis on viis korda osalenud maailmameistrivõistluste finaalturniiridel (2006, 2010, 2014, 2022 ja 2026)
Teema: Mäed
Aso (jaapani 阿蘇山 (Aso-san)) on tegevvulkaan Kyūshū saare keskosas Kumamoto prefektuuris. Vulkaani kaldeera mõõtmed on 23x16 km. Läheduses leidub palju kuumaveeallikaid. Vulkaanil on mitu tippu, millest kõrgeima, Taka, kõrgus on 1592 meetrit. Praeguse kuju sai vulkaan umbes 300 000–90 000 aastat tagasi toimunud nelja plahvatusliku purske tagajärjel. Mägi on jaapani shinto usus püha, mäe jalamil asub pühamu (Aso jinja) ja tipul sisemine pühamu (Oku-miya). Ta purskas 28. novembril 2014. Purske ajal kraatrist voolas välja laava ja paiskus õhku suitsu- ja tuhapilv, mille tagajärjeks oli häirinud lennuliiklust. Viimati purskas ta 28. septembril 2015, eraldades taevasse tuha- ja suittsupilve.
Teema: Filmid
¡Vampiros en La Habana!" on Kuuba täispikk animafilm (1985). Režissöör on Juan Padrón. See on kapitalismikriitiline satiiriline film, mis oli menukas ka USA-s. Seda on peetud parimaks hispaaniakeelseks animafilmiks.
Teema: Jalgpall
Benini jalgpallikoondis on Benini rahvuskoondis jalgpallis. Benin pole kunagi jalgpalli maailmameistrivõistlustel osalenud. Neljal korral on osaletud Aafrika rahvaste karikavõistlustel ning parimaks tulemuseks on veerandfinaali jõudmine 2019. aastal.
Teema: Jalgpall
Quang Nam FC on Vietnami jalgpalliklubi, mis tegutseb Quảng Nami provintsis Tam Kỳ linnas. Hooajal 2023–2024 mängis Quang Nam Vietnami kõrgliigas. Meeskonna koduväljak on Tam Kỳ staadion.
Teema: Filmid
"Elupuu" (ka "Elu puu"; inglise "The Tree of Life") on 2011. aastal linastunud Ameerika Ühendriikide draamafilm, mille lavastas Terrence Malick. Filmis mängivad Sean Penn, Brad Pitt ja Jessica Chastain. Eesti kinodesse jõudis "Elupuu" 30. novembril 2011, olles PÖFFi lõpufilm. 2011. aastal pärjati film Kuldne Palmioksaga. 2012. aastal kandideeris linateos parima filmi, lavastaja ja operaatoritöö Oscarile.